Document ID: 32012R0570

A BIZOTTSÁG 570/2012/EU RENDELETE
(2012. június 28.)
az 1333/2008/EK európai parlamenti és tanácsi rendelet II. mellékletének a benzoesav - benzoátoknak (E 210-213) a bor alkoholmentes megfelelőihez való használata tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben használható élelmiszer-adalékanyagok uniós jegyzékét és felhasználási feltételeiket.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.
(3)
Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzéke a Bizottság kezdeményezésére, illetve kérelem alapján frissíthető.
(4)
A Bizottsághoz kérelem érkezett annak engedélyezése iránt, hogy a benzoesav - benzoátok (E 210-213) a bor alkoholmentes megfelelőiben tartósítószerként alkalmazhatók legyenek; a Bizottság a kérelmet hozzáférhetővé tette a tagállamok számára.
(5)
A bor ezen alkoholmentes megfelelőit úgy állítják elő, hogy erjedés után kivonják az alkoholt a borból. A palackban történő utóerjedés elkerülése végett szorbinsav - szorbátokat (E 200-203) alkalmaznak, valamint későbbi pasztőrözés is szükséges. A pasztőrözés azonban megváltoztatja és rontja a természetes gyümölcsaromákat és a termék ízeit. A benzoátok hozzáadása szinergikus hatást eredményez a szorbátokkal, ami jobb tartósítást tesz lehetővé, és csökkenti a pasztőrözés szükségességét.
(6)
A bor alkoholmentes megfelelőit a bor alternatívájaként tüntetik fel és forgalmazzák olyan felnőttek számára, akik nem kívánnak alkoholtartalmú italokat fogyasztani. Ezen megfelelők fogyasztása nem helyettesíti az üdítőitalok fogyasztását. A benzoesav - benzoátoknak (E 210-213) való további kitettség az említett új alkalmazás alapján korlátozott marad, és nem vezet az élelmiszerügyi tudományos bizottság által meghatározott megengedhető napi bevitel (3) túllépéséhez. Ezért indokolt a benzoesav - benzoátoknak (E 210-213) a bor alkoholmentes megfelelőinek tartósításához való használatát engedélyezni.
(7)
Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást az emberi egészségre. Mivel a benzoesav - benzoátok (E 210-213) a bor alkoholmentes megfelelőinek tartósításához való használatának engedélyezése az említett jegyzék azon frissítései közül való, amelyek valószínűsíthetően nem gyakorolnak hatást az emberi egészségre, így nem szükséges kikérni az Európai Élelmiszerbiztonsági Hatóság véleményét.
(8)
Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló, 2011. november 11-i 1129/2011/EU bizottsági rendelet (4) átmeneti rendelkezései alapján az élelmiszerekben való használatra jóváhagyott élelmiszer-adalékok uniós jegyzékét létrehozó és a felhasználási feltételeket megállapító II. mellékletet 2013. június 1-jétől kell alkalmazni. Ahhoz, hogy a benzoesav - benzoátokat (E 210-213) már az említett időpont előtt is lehessen használni a bor alkoholmentes megfelelőiben, ezen élelmiszer-adalékanyagok használatára vonatkozóan korábbi hatálybalépési időpontot kell megállapítani.
(9)
Az 1333/2008/EK rendelet II. mellékletét ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 28-án.

Labels: 0
3
17